**ปัญหาในการผ่านพิธีการศุลกากรกรณีเครื่องคอมพิวเตอร์หรือระบบไฟฟ้าขัดข้อง**

กรมศุลกากรได้มีคำสั่งทั่วไปกรมศุลกากร ที่ 7/2557 เมื่อ 15 พฤษภาคม 2557 ให้แก้ไขเพิ่มเติมประมวลระเบียบปฏิบัติศุลกากร พ.ศ.2556 เพื่อแก้ปัญหาการปฏิบัติพิธีการศุลกากร ให้นำของเข้าหรือส่งของออกได้ หากเครื่องคอมพิวเตอร์หรือระบบไฟฟ้าของศุลกากรขัดข้อง ภายใน 1 ชั่วโมงนับแต่เครื่องคอมพิวเตอร์ของกรมศุลกากร หรือของผู้ให้บริการรับส่งข้อมูลทางอิเล็กทรอนิกส์ขัดข้อง ระบบสื่อสารของศุลกากรขัดข้อง ระบบไฟฟ้าขัดข้อง ให้ผู้อำนวยการสำนักเทคโนโลยีสารสนเทศและสื่อสาร หรือผู้ทำการแทน แจ้งข้อมูลข่าวสารไปยังสมาคมต่างๆ เช่น สภาอุตสาหกรรมแห่งประเทศไทย สภาหอการค้าไทย สมาคมชิพปิ้งแห่งประเทศไทย ตัวแทนผู้ประกอบการ และสำนักงาน/ด่านศุลกากร ผ่านทางโทรศัพท์ ระบบไปรษณีย์อิเล็กทรอนิกส์ (E-mail) ระบบข้อความสั้น (SMS) เพื่อให้ทราบกรณีระบบขัดข้อง และจัดทำประกาศข้อมูลข่าวสารทางระบบอินเตอร์เน็ต ระบบอินทราเน็ต และเมื่อได้รับแจ้งเหตุขัดข้อง ให้หัวหน้าหน่วยบริการศุลกากร นายด่านศุลกากร หรือผู้ทำการแทน หรือผู้ทำการแทนพิจารณาสั่งการ ให้ผ่านพิธีการศุลกากรในรูปแบบกระดาษได้ ณ จุดบริการที่ได้ประกาศกำหนดไว้ โดยผู้นำของเข้าต้องจัดทำใบขนสินค้าขาเข้าในรูปแบบกระดาษตามแบบที่กำหนด พร้อมเอกสารประกอบในรูปกระดาษ ได้แก่ ต้นฉบับใบตราส่งสินค้า บัญชีราคาสินค้า บัญชีรายละเอียดบรรจุหีบห่อ และเอกสารอื่นที่จำเป็น เพื่อให้เจ้าหน้าที่ดำเนินการ หากมีค่าภาษีอากรก็ให้ออกใบเสร็จรับเงินชั่วคราวรับของไปจากศุลกากร แล้วจึงไปปฏิบัติพิธีการให้เสร็จสิ้นเมื่อคอมพิวเตอร์ทำงานได้ในภายหลัง

นี่คือความพยายามแก้ไขปัญหาให้แก่ประชาชนที่มีการนำเข้าและส่งออกสินค้า โดยเฉพาะสนามบินที่ต้องการนำเข้า – ส่งออกตามกำหนดเวลา ถือว่าเป็นแนวทางแก้ไขปัญหาดีที่สุดภายใต้สถานการณ์ฉุกเฉินแต่ผู้ตรวจสอบภายใน ต้องคิดและวิเคราะห์เลยไปถึงว่า ทำอย่างไรจึงจะไม่เกิดปัญหา เพราะวิธีการแก้ปัญหาบางทีอาจไม่รวดเร็วทันเหตุการณ์ ของนำเข้าส่งออกที่เป็นของเน่าเสียง่าย สิ่งมีชีวิต อาหาร ยารักษาโรค รวมทั้งชิ้นส่วนอุปกรณ์ ที่โรงงานรอคอย เพื่อนำมาผลิตสินค้า ตามแผนการผลิต ในอดีตการผ่านพิธีการศุลกากรด้วยระบบ Manual เจ้าหน้าที่ตรวจสอบทุกรายการทุกใบขนสินค้าในลักษณะเข้มงวด ปัจจุบันตรวจสอบด้วยเครื่องคอมพิวเตอร์ และยกเว้นไม่ตรวจเสียก็มากแต่ยังมีปัญหา จากระบบคอมพิวเตอร์

ทำอย่างไรปัญหาจึงจะหมด ในที่สุดจึงได้ความรู้จากอดีตผู้บริหารกรมศุลกากร และผู้ประกอบการว่า ในการผ่านพิธีการศุลกากร พระราชบัญญัติศุลกากรพุทธศักราช 2469 มาตรา 40 กำหนดให้ปฏิบัติพิธีการศุลกากรและชำระค่าภาษีอากรให้ครบถ้วนก่อนนำของออกไปจากศุลกากร กรณีเร่งด่วนไม่อาจดำเนินการได้ก็ให้วางประกันนำของไปก่อน และด้วยความชาญฉลาดของผู้บริหารในอดีตกำหนดงานให้ผู้ผ่านพิธีการสามารถจัดทำเอกสารให้เจ้าหน้าที่ตรวจสอบ และชำระค่าภาษีอากรล่วงหน้าได้ถึง 21 วัน สำหรับของขาเข้า จะตรวจปล่อยของจึงทำการตรวจสอบและตัด Manifest (Manifest คือ บัญชีสินค้านำเข้า ที่ผู้รับขนส่งยื่นศุลกากรแสดงรายละเอียดของที่รับบรรทุก)

เมื่อกรมศุลกากรให้ผ่านพิธีการศุลกากรนำเข้าทางอิเล็กทรอนิกส์ กำหนดให้ผู้ประกอบการส่งข้อมูลใบขนสินค้าขาเข้าผ่าน VAN ซึ่งเครื่องคอมพิวเตอร์ของกรมศุลกากร จะตรวจสอบความถูกต้องของข้อมูลเบื้องต้น ถ้าข้อมูลไม่ถูกต้องจะตอบกลับ Error Message หากถูกต้องจะตรวจสอบข้อมูลใบขนสินค้า กับ Manifest ถ้าพบข้อมูล Manifest เครื่องคอมพิวเตอร์ของกรมศุลกากร จะออกเลขที่ใบขนสินค้าสถานะพร้อมชำระค่าภาษีอากร หรือยกเว้นอากร หากไม่พบข้อมูล Manifest ก็จะตอบกลับผู้ประกอบการทางอิเล็กทรอนิกส์ ถ้าไม่มี Manifest ก็ส่งใบขนสินค้าไม่ได้

ผู้ประกอบการโอดครวญว่า สิ่งมีชีวิต ของสด กลายเป็นของเน่าเสีย เมื่อคอมพิวเตอร์มีปัญหา หรือระบบไฟฟ้าขัดข้องผู้ตรวจสอบภายในจึงเห็นว่า หากเปลี่ยนจุดตรวจ Manifest ไปอยู่หลังชำระค่าภาษีอากร ผู้ประกอบการจะสามารถผ่านพิธีการล่วงหน้าของไม่มาก็ขอคืนภาษีภายหลัง จะทำให้ระบบผ่านพิธีการศุลกากรไร้เอกสาร ไม่เป็นอุปสรรคในการผ่านพิธีการศุลกากรอีกต่อไป

นางวันดี กุลวัฒนาพร

นักวิชาการศุลกากรชำนาญการพิเศษ

รักษาการตำแหน่งผู้เชี่ยวชาญด้านตรวจสอบภายใน